khistorydata/jeongjo-sjw-relations huggingface dataset:
정조 11년
丁未四月十九日卯時上御熙政堂大臣備局堂上引見入侍時同副承旨曺允大假注書李德鉉事變注書申溆記事官李相璜金祖淳左議政李在協右議政兪彦鎬行司直鄭昌聖禮曹判書徐有隣兵曹判書金履素戶曹判書李在簡漢城判尹鄭昌順吏曹判書尹蓍東行副司直李敬懋漢城左尹徐有大行副司直洪秀輔吏曹參判李秉模行都承旨沈豐之漢城右尹金持默行司直金華鎭以次進伏訖在協曰日氣烝濕聖體若何上曰一樣矣在協曰王大妃殿氣候若何上曰一樣矣在協曰惠慶宮氣候若何上曰一樣矣上曰久旱之餘一夜甘霔雖云可幸而太不足矣在協曰春牟幾至失稔雨後則似得更蘇誠可幸也上曰今猶可及耶在協曰然矣上曰昨日將望事何也在協曰領相以引入爲辭矣上曰向來引入時爲北兵使薦望則昨日事豈不可訝乎卿何不勸之耶在協曰不知引入之本意故不得勸之矣上曰其所引入實因卿之故矣何云不知常時若能敎其甥姪則豈有此等事也在協曰伊時對策則臣實不知領相亦不必以此有如何之意於臣矣上曰驟看外面甥姪之事敢曰不知昨日守禦使望傳敎有敷示者而五軍門中再從兄弟之竝擧亦似如何副末擬則便同箕裘之業而不無太驟之嫌故以前望點下今守禦使之官爵甚彬彬矣在協曰古判書趙觀彬以守禦使兼大提學矣在協曰日前騷說誠怪矣而繼聞一重臣言則有驪州兩班稱名人客居於京城者而二月二十日下去本鄕矣有一織屨者曰來月望日則京師必大騷動矣其人曰此等怪底之說聞於何處而輕易發口乎屨者曰本面風憲之言如此云矣其人之與屨者酬酢大略如此而今番騷屑必有主張浮言煽動人心者誠非泛然聽過之事而京城騷動旣在今十四日則所謂風憲之預知三月十五日者誠異常矣臣招致其人詳聞事實後更爲下送本鄕使之更爲詳探以來而此則不可不一問於風憲矣上曰此是虛謊之說當自起自滅非輕先說道之事矣在協曰臣有耿耿者敢此仰達矣故相臣李宗城昔當賊臣尙魯權勢鴟張之時聞有後宮就館之漸其時彈論左右迭發而不少顧念來留江郊遲廻屢月聞翁主之生然後始爲還鄕臣之先臣以偕來承旨進去湍上備知其主意所在臣雖年尙少亦能聞知其事而心有所歎服矣厥後筵奏明白剴切危忠孤誠可質神明深得古大臣告君之體先大王亦爲之動容感歎者屢矣向來改諡命下之後尙不擧行分付弘文館趁速改諡何如上曰人必以卿此言謂出於偏私而雖以金鍾秀之峻論於此而無異論矣李文源之擢用亦以故相李天輔之子故也改諡之尙未擧行豈以諡狀之未及到耶在協曰此非初賜之諡乃是改諡則諡狀有無無可論矣上曰此則然矣卿旣陳達此後議諡時弘文館自當擧行矣在協曰故參判李彝章文學經術政事才猷見推一世而阨於時不得大用先大王每以官不過亞卿屢發嗟惜之敎臣亦承聞矣其樹立之卓然無愧古人而戒飭子弟禁不得言當時事故知之者亦尠矣謙愼謹飭之操此亦可尙林德躋則贈職贈諡而此宰臣之獨漏誠爲缺典不可無表章之擧追贈正卿仍令贈諡何如上曰依爲之出擧條上笑曰近來此等之事亦皆互對而卿之今日所奏反是人或以爲偏耶在協曰此等之事雖欲互對末如之何矣揚與不揚在於實蹟之有無初無彼此之可論也上曰卿之頃日堂錄後入侍以領相事略有云云故予以卿之奏語向領相說道若非領相之容受則豈無如何之心於卿乎在協曰臣亦以伊日筵奏言於領相而領相不以介意矣上曰此則領相容受之量耳置卿於此地者爲其鎭安世道而自卿等大官而有如許事非所望於卿等矣在協曰此前統制使柳鎭恒狀啓也以松田失火事巨濟府使金爀固城兼任鎭海縣監閔修益知世浦萬戶崔泰嶸南村別將金贊興等依事目從輕重決杖懲後事請令廟堂稟處矣前統帥旣以徑請律名至蒙譴罷論罪一款今無可論松田失火中巨濟爲二百餘株其餘邑鎭皆爲百餘株而甚處拿問旣有事目巨濟府使金爀拿處固城兼任鎭海縣監閔修益知世浦萬戶崔泰嶸南村別將金贊興等竝依事目決杖懲後之意分付何如上曰依爲之此時遞易可悶株數無甚顯殊巨濟府使金爀亦令道臣決杖懲後可也出擧條在簡曰今年收租大縮勢將請得三萬石然後可以塗抹支用而若待垂乏之後取用於支放之需則其所欠縮所失甚多及今請得惠廳米以給貢價則別無欠縮之患在惠廳便同朝三暮四在本曹利害懸殊惠廳米二萬石爲先移送本曹給代惠廳則從長區劃之意令廟堂稟處何如上曰惠堂之意何如有隣曰度支事勢之悶迫來頭欠縮之貽害果如戶判所奏早晩當劃之物不必靳持而目今諸道田稅方張上納姑先以一萬石推移劃送恐合事宜矣上曰議于領相令廟堂草記稟處可也出擧條在簡曰今年田稅木以錢代捧故貢價木亦以錢代下在貢人雖有如干利益木邊之純用代錢亦涉可悶封不動木中量宜取用後其代以錢充補恐合事宜敢此仰達上曰依爲之出擧條昌順曰日前西部官員以部舍本自窄陋不似官府近又頹圮尤難修葺舊禮賓旣是本部字內又方空閑願得相換之意有所論報聞左相爲判尹時亦欲以此陳達而未果云官府換處不可不一番經稟敢此仰達矣上曰依爲之出擧條允大曰守禦廳將官有闕今過三日尙不出代事甚未安兼守禦使金持默推考警責何如上曰依爲之出擧條命書傳敎曰在處雖曰畿邑地方無異郊外前猶佩符歸覲除命之下尙無來受之擧揆以師律萬萬未安守禦使金鍾秀從重推考各別申飭斯速上來受符命退諸臣以次退出
정조 11년
丁未四月十九日辰時上御誠正閣承旨與監印堂上入侍時同副承旨曺允大假注書李德鉉記注官承膺祚記事官李相璜監印堂上鄭昌順以次進伏訖上曰朝筵左相有所奏事而聞於卿云卿果有是事否昌順曰左相必得聞於戶判矣有驪州兩班稱名人客於臣兄之家而三月二十日下去本鄕矣有一織屨者曰來月望日則京師必大騷動其人曰此等怪底之說聞於何處而輕易發口乎屨者曰本面風憲之言如此其人之與屨者酬酢大略如此而其人上來言此事於臣兄矣今番騷動適在望日故心甚怪異有所酬酢於戶判矣上曰此等虛謊之事實非輕先說道者而左相率口而發矣昌順曰此非次對入侍可奏之事耳上曰十餘邑一時騷動報狀一時來到畿營云甚怪異矣命退諸臣以次退出
정조 11년
丁未四月十九日午時上御重熙堂右承旨與問議有司堂上入侍時右承旨趙衍德假注書李德鉉記事官李相璜金祖淳待敎尹行任有司堂上徐有隣以次進伏訖上曰時囚皆令今日內捧供而以草供捧入事分付賤臣承命出傳還入進伏訖命退諸臣以次退出
정조 11년
行都承旨沈豐之坐左承旨李亨元差祭右承旨趙衍德坐直左副承旨李鼎運差祭右副承旨洪義榮差祭同副承旨曺允大坐直注書金孝建病一員未差假注書李羲觀仕李德鉉仕直事變假注書李顯秀仕
정조 11년
李亨元啓曰明日常參經筵取稟傳曰停
정조 11년
趙衍德啓曰御營廳將官來言今日本廳軍兵日次私習云矣敢啓傳曰知道李鼎運啓曰合辭方張之時兩司無詣臺之員事甚未安除在外未肅拜呈告人員竝卽牌招何如傳曰允
정조 11년
以大司諫洪明浩司諫李師濂執義李思祚正言宋民載牌不進罷職傳旨傳于李鼎運曰只推
정조 11년
李鼎運啓曰未下直守令辭朝事命下矣大司諫洪明浩司諫李師濂正言宋民載執義李思祚旣有只推之命更卽牌招大司憲李在學一體牌招以爲備員署經之地何如傳曰允
정조 11년
以大司諫洪明浩正言宋民載執義李思祚再牌不進罷職傳旨傳于李鼎運曰只推更爲牌招
정조 11년
李鼎運啓曰大司憲李在學執義李思祚牌不進掌令崔景岳閔彝顯持平朴載淳宋煥箕俱在外監察茶時之意敢啓傳曰知道
정조 11년
洪義榮啓曰專經武臣朔試射得雨後更稟事命下矣今已得雨以何日擧行乎敢稟傳曰以二十二日爲之可也
정조 11년
沈豐之啓曰守禦使金鍾秀自鄕上來云卽爲牌招密符及敎書傳授何如傳曰允
정조 11년
李亨元啓曰守禦使金鍾秀飭敎之下旣入闕中尙不受符連爲催促無意承膺所當請推而方在記過中不得循例請推何以爲之敢稟傳曰此何擧措何必眞正拿入然後受符耶各別嚴飭斯速受符尋常命令尙無戱言怳此師律乎亦以此意知悉可也
정조 11년
傳于李亨元曰同副承旨馳詣三角木覓漢江奉審摘奸以來
정조 11년
申溆改差代以李顯秀爲事變假注書
정조 11년
以全羅監司狀啓時氣方痛死亡弗錄事傳于李亨元曰賙饑垂畢繼聞遘癘言念及此寢食奚甘死亡者顧恤妻孥隨卽收瘞方痛者多方救濟無有傳染若有不勤責在守宰以此申飭之意令廟堂星火行會道伯此後寢息與否形止這卽狀聞
정조 11년
以黃海監司啓本罪人安昌郁平山府到死事傳于李亨元曰分揀放送事回諭
정조 11년
曺允大以義禁府言啓曰平澤縣監李衡弼拿問處之事傳旨啓下矣李衡弼時在任所云依例發遣府羅將拿來何如傳曰允
정조 11년
李亨元以戶曹言啓京畿監司徐有防啓本枚擧楊州牧使尹行元報辭以爲判中樞府事趙璥今三月四月兩朔月廩米太更爲輸納則以爲不敢冒受之義前已仰暴今於更賜之命亦末由祗承不勝惶悚云不爲領受何以爲之敢稟傳曰更爲輸送
정조 11년
刑曹啓目粘連罪人奴孝男孝才嚴刑得情何如判付啓此罪人非尋常推覈之事後坐起時嚴刑取報爲良如敎
정조 11년
獻納權裕疏曰伏以日月不留春宮邸下祥朞漸近臣民哀慟小大惟均伏惟我殿下撫時觸境疚懷益增不瑕有塤於節宣乎臣不勝區區悲念之至仍伏念臣昨年待罪西邑病淹屢朔幸蒙聖恩特許內移俾得以謝煩投閑安意調治伊後數月之內累奉除旨一未叩謝罪積逋慢恩重涵貸臣且悚且感誠不知無狀賤品何以得此於聖明之朝矣不意玆者薇垣新命又下於病伏涔涔之中震越悸恐益無措躬之所也噫臣於三司一步鐵限有素自劃已四載則去就一節非可更論且臣前冬在西時猥隨諸守令之後略陳沐浴之義而以疏辭做錯至有還下送之命至今追思惶汗浹背豈可以時月之稍久晏然冒膺於言義之地乎然罔赦之賊決不可置之惟輕必討之義終不可嫌以屢瀆玆敢復申前說惟聖明之垂察焉以下十行半刀削至於喆宇父子復謙諸賊相連聲勢密通謀議變起肘腋禍迫朝夕畢境凶圖之未發天討之先行者特賴我祖宗之默佑玆聖之至朋而思之骨靑言之膽掉千剮萬斫猶不足以正其罪而或徑加典刑未盡鋤治或略施島配不復盤結時偉之圖占戒權肆言公座者路人咸知其心而只止安置之律匡運之復踵逆復敢售凶謀者世變無所不至而尙靳孥戮之典從古治逆之疎漏豈有如今日者哉臣又有痛冤崩迫積月經年而愈不欲生者嗚呼痛矣昨歲夏秋喪變寔出於千萬夢寐之外環東土數千里凡有血氣之倫莫不奔走號哭悲天理之乖舛痛國勢之孤危而及承慈敎略提症候之怪底則輿情倍激宿疑益深莫不曰症患必有所祟也禍變必有所由也思欲一洒此至痛積冤嗚呼此熟使之然哉特秉彝之天人所同得有不可終泯故也何殿下至慈之情久而容忍不思所以究覆之節殿下每以無指的置之勿問之科而臣則謂無指的處安知有可指的者耶夫乳道之早停是必有指使者熱藥之誤進是必有敎誘者乳媼嚴訊則可得其停乳之端緖矣首醫先鞫則可知其誤藥之情節矣以殿下之明聖何不念及於此乎伏願殿下廓揮乾斷俯循輿望逆醫乳媼亟命訊鞫期必得情夬正王法少慰上下弸結之慟焉噫人心陷溺義理晦塞君讎不復國賊未討顧臣名添法從職是言責而尙不能碎首沬血竭誠回天昭伸大義有辭後世則臣之不忠不職之罪無所逃於天地之間矣更何敢冠豸手笏出入臺恒乎惟此一事尤爲臣難冒之大端天牌之下承膺無路略控危衷仰瀆崇嚴伏乞聖慈俯賜體察亟削臣職仍治臣罪以全微諒以安私分焉臣無任激切屛營涕泣祈懇之至答曰省疏具悉勿煩
정조 11년
丁未四月二十日辰時上御誠正閣右承旨與守禦使入侍時右承旨趙衍德假注書李德鉉記事官李相璜金祖淳守禦使金鍾秀以次進伏訖上曰下直守令誰也而留待與否知入可也賤臣承命出問回奏曰安邊海美溫陽三邑守令今日下直而已皆出去云矣上曰未下直守令分付吏曹斯速知入可也賤臣回奏曰問于吏曹則成川府使李祖承寧遠郡守李海愚未及下直云矣鍾秀曰雖有仍佩來往之敎此實無前之例也後弊之所關非細臣不敢奉承矣上曰守摠兩營實異三營而當初磨鍊失宜故守摠兩使往南北漢時亦欲納符此豈成說乎鄭民始時此事則有敎釐正矣卿之所居雖是畿邑無異郊外仍佩往來少無所妨矣仍命書榻敎曰守禦使金鍾秀仍佩往來命退諸臣以次退出
정조 11년
丁未四月二十日午時上御重熙堂右承旨入侍時右承旨趙衍德假注書李德鉉記事官李崑秀金祖淳以次進伏訖上曰守禦使出去與否知入可也賤臣承命出問回奏曰已爲出去云矣上命退承史以次退出
정조 11년
丁未四月二十日酉時上御重熙堂坐直承旨入侍時右承旨趙衍德假注書李德鉉記事官尹行任金祖淳以次進伏訖上命書傳敎曰再昨夜甘霈萬幸千幸繼此更霑方切顒企而諸路所得亦果同然否令廟堂關問形止俾各詳細狀聞又命書傳敎曰前果川民人事固出於秉彝之天而褒賞之擧有意未果今日聞重臣言言甚是矣道伯雖已自本道施賞云而渠之奮袂突出不顧母與妻之挽留走來叩閽其事則雖甚虛謊其心則綽有可觀令道伯知悉招問役名仍觀身手拔例褒賞形止狀聞事下諭命退承史以次退出
정조 11년
行都承旨沈豐之坐左承旨李亨元坐右承旨趙衍德坐左副承旨李鼎運坐直右副承旨洪義榮坐直同副承旨曺允大坐注書金孝建病一員未差假注書李羲觀仕李德鉉仕直事變假注書李顯秀仕
정조 11년
曺允大以都摠府言啓曰今日入直內三廳武兼禁軍及軍兵等中日習射請出標信傳曰明日殿座相値後日次爲之
정조 11년
洪義榮啓曰殿座相値視事頉稟之意敢啓傳曰知道
정조 11년
洪義榮啓曰來二十五日朝參日次矣敢稟傳曰停
정조 11년
洪義榮啓曰輪對官來待矣敢啓傳曰後日次來待
정조 11년
李鼎運啓曰未下直守令辭朝事命下矣諫院旣已署經憲府則只有執義李思祚一人除在外外大司憲李在學卽爲牌招以爲備員署經之地何如傳曰允
정조 11년
傳于洪義榮曰明日出宮門路以協陽門爲之
정조 11년
傳于沈豐之曰右承旨右副承旨入侍
정조 11년
傳于沈豐之曰寧遠郡守一司除署經當日辭朝
정조 11년
大司諫洪明浩啓曰臣姿性鹵莽言議巽軟本不合於淸朝耳目之任而向來待罪於喉院也以龜柱徒流案爻周之頒布至被堂箚譴罷之論至今追思滿心慙恧伊時諸僚皆已陳疏自列獲伸廉隅則臣何敢以時月之稍久職名之有異其可自恕乎天牌屢降義分是懼雖不得不冒沒祗肅因仍蹲冒斷無是理請命遞斥臣職答曰勿辭亦勿退待
정조 11년
大司諫洪明浩執義李思祚司諫李師濂校理李羽晉副校理金履翼副校理洪義浩正言崔烜宋民載修撰洪樂貞宋翼孝副修撰趙鎭宅金履成啓曰請黜置罪人鄭致達妻亟令王府快正典刑以洩神人之憤請物故罪人德相亟施孥籍之典請逆賊尙喆依律處斷以下一行刀削答三司曰不允以下六字刀削
정조 11년
大司諫洪明浩執義李思祚司諫李師濂正言崔烜宋民載啓曰請還寢李觀源定配之命更令王府設鞫得情請遲晩後物故罪人啓能亟施孥籍之典請令王府一依古典趾賊等凶種之年未滿者待其稍長卽施邦刑俾絶凶逆易種養禍之患請亟寢煥億島配之命仍令王府加刑得情夬施王章請正刑罪人福榮亟令王府快施孥戮之典請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情夬正典刑請物故罪人國榮亟施孥籍之典請梟示罪人明謙亟施孥戮之典請逆復庶子好石不待年滿亟施處絞之律請遲晩罪人宇鎭更令王府卽速拿來仍前設鞫期於得情快正典刑請減死定配罪人廷楫亟令王府設鞫嚴問期於得情請正刑罪人以謙施以孥戮之典答兩司曰不允
정조 11년
執義李思祚啓曰請大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情快正王法請還寢李魯春絶島安置命亟令王府設鞫嚴問期於得情請申愷設鞫嚴問期於得情請罪人寧鎭亟令王府設鞫嚴問期於得情請島置罪人趙時偉亟令王府設鞫嚴問期於得情請島配罪人韓采亟令王府更加嚴鞫期於得情快施常律請醫官朴春源刊名內醫之案請別軍職田文顯亟命汰去新除授持平朴載淳時在忠淸道陰城地請斯速乘馹上來事下諭答府曰不允九件事斯速停啓更勿煩請下諭事依啓
정조 11년
正言崔烜啓曰請大靜縣爲奴罪人金壽賢更令王府設鞫嚴問依律處斷請爲奴罪人河翼龍亟令王府設鞫得情快正王法請金甲島爲奴罪人克觀古今島爲奴罪人克泰泗川縣定配罪人萬赫更令王府設鞫得情快正王法請恒善支屬亟令散配時謙兄弟竝投絶島以嚴隄防請巨濟府絶島安置罪人朴宗集亟令王府拿鞫得情施以當律請還發配所罪人宋迪中亟令王府拿來嚴鞫期於得情請申愷嚴鞫得情施以當律請罪人寧鎭亟令王府設鞫嚴問期於得情快施王章請島置罪人趙時偉亟令王府設鞫嚴問期於得情請島配罪人韓采更加嚴鞫期於得情快施當律答院曰不允
정조 11년
傳于李鼎運曰日前處分雖非出於移施之擧果不藏匿其家則與本意異焉銷刻之嫌少瞻聆之惑大豐川府付處罪人徐有寧特爲分揀放送
정조 11년
李鼎運以義禁府言啓曰黃海道豐川府中道付處罪人徐有寧分揀放送事承傳啓下矣徐有寧卽爲放送事分付該道道臣之意敢啓傳曰知道
정조 11년
洪義榮以景慕宮都提調言啓曰太常櫻桃今方薦進於本宮而宮苑櫻桃姑未成熟將待熟薦獻之意敢啓傳曰知道
정조 11년
曺允大以兵曹言啓曰今四月二十一日武臣賓廳講書日次而中日相値不得爲之之意敢啓傳曰知道
정조 11년
李鼎運以禁衛營言啓曰明日親臨春塘臺專經武臣試射時本營哨官金相九當爲應試而今方入直於西營以出番哨官崔宗憲應試間代直之意敢啓傳曰知道
정조 11년
刑曹啓目粘連龜城府殺獄罪人崔召史獄事云云殺人之法至嚴且重雖不償命施以次律恐不可已是白乎旀初檢官之以囚供所無之說臆揣懸斷攙亂獄情者旣失常格且關後弊令該府拿問處之爲白乎旀
정조 11년
刑曹啓目鐵山府殺獄罪人徐乭男獄事云云更爲詳査狀聞之意分付道臣爲白乎旀黃州牧殺獄罪人文道玄獄事云云更加同推亟捧結案之意分付道臣何如判付啓龜城府殺獄罪人崔召史獄事段江漢游女貞白自持詩人詠而歸之文王之化而噫今薄汚之俗邈矣漸被之美乃聞有崔女矢守之事誠異矣以鏊打腦無異於擲梭折齒則此而成獄未知爲當兺不喩今行專爲平山獄按査而與此獄姓同事亦同同是淫奸平之崔班族而有潛淫之惡龜之崔常賤而有拒奸之節朝廷彰殫之政不施於此兩獄而何以繡單則傅之宥科卿啓則比諸次律俱各有所據而王政先務風化本案宜用活法崔女特爲白放爲旀初檢官事段覓疵何太迫乎斷臆非常情也不可但以失格言稟處之請依施爲旀鐵山府殺獄罪人徐乭男獄事段雖非奸所親獲如挽裳對飯等種種疑似之跡許從寬大之典觀於受敎可以仰認況旀此獄段渠與彼潛奸云云旣發於渠妻自服之供豈必疑之以乭男之所使乎下手之不先於奸夫卿雖起疑足先到處手先及事理之所固然外此別有最所昡晦者打時之相左也器仗之無用也詞證之不具備也此曰夕時打彼曰二更打須辨打時早晩可決奸所與否是遣渠往渠家無心開戶目見光景捉鎌直入則所謂眞木杖又從甚處得來鎌爲奸夫所奪而出戶取杖之隙卽奸夫抽身之路寧或動撣不得恭受毒打乎干連林百從招亦證其初昏被打則二更作奸之說安知非乭男夫妻連臍以耳之計乎其在重獄體之道一番行査未爲不可依回啓施行爲旀黃州牧殺獄罪人文道玄獄事段盲人也喪性人也一猶可原何拘乎供語之無錯卿之持難近於過慮依律文減死定配爲有矣在前如此獄囚爲慮更有犯於謫居地方乙仍于出給親屬偕往防守俾無得貽害他鄕之民此囚段置亦令依此擧行事竝以分付爲良如敎
정조 11년
敎嘉善大夫三道統制使兼慶尙右道水軍節度使趙心泰書王若曰北宸紆聽鼙之思誰當一面南維侈授鉞之命汝統諸軍彩變鳥章波恬鯨海睠玆嶠右之雄閫卽我海左之巨防環群嶼而控斗入之形如水寨於陸口襟重溟而距日出之域若金城於賊喉鐵砲龜船每想李忠武偉績朱旗鵲印尙感聖天子遺恩第設置殆數百年而頹弊非一二事鞭鞾疲於餽遺惟工作不舍晝宵舳艫任他朽傷奈戎備罔念陰雨松弊實滋於悍校南民切甚虎之愁浦戶徧困於苛征東海惹無魚之歎嗟重鎭凋殘若是顧今日倚毗屬誰惟卿姿雄虎頭纔贍豹轄從散班而昵侍禁闥六年間謹愼自持自海帥而旋副戎垣數月中歷揚殆遍纔猷備試於閫外若坦路之駕輕車威望漸優於師中宜錯根之別利器玆授卿以三道統制使兼慶尙右道水軍節度使卿其祗服寵命益殫壯猷戎政日益疎虞寧忽明組練之擧餉儲歲漸耗縮須思覈虛實之方籠浦之城壘興思幾紆古將之經理閑山之館宇入望宜追乃父之風聲自餘臨機而設施亦惟隨時而張弛於戲簡拔之意非偶予喜得人酬報之圖靡他卿須盡職高牙大纛庶勉北平之臨秋緩帶輕裘休事南樓之對月故玆敎示想宜知悉知製敎臣李羽晉製進
정조 11년
行都承旨沈豐之坐左承旨李亨元坐右承旨趙衍德坐左副承旨李鼎運坐直右副承旨洪義榮坐同副承旨曺允大坐直注書金孝建仕一員未差假注書李德鉉仕直事變假注書李顯秀仕
정조 11년
傳于沈豐之曰戶兵換房
정조 11년
傳于曺允大曰守令見窠皆是賑邑不可不拔例擇送政官待開門牌招開政不拘常格各別擇差待下批卽爲辭朝
정조 11년
守禦使金鍾秀疏曰伏以臣怵迫受符顚倒還鄕中心惶愧無面對人而劻勷畏怯喪失執操爲一世笑傳笑猶屬臣已分事戎垣師律何等至嚴密符事面何等至重而緣臣一人猝創無前之例則以臣之故上累聖德非細故也而咫尺前席竭瀝肝血終不能感回天聽畢境迫於速退之敎遂至黽勉奉行臣罪萬死噫臣之日昨辭疏意必蒙聖慈體諒故只擧其槪若臣必遞之端不止一二者亦已悉陳於登筵時而以聖上無幽不燭之明愛欲其生之德猶未蒙卽地準許則此殆臣促命之秋也尙何言哉嗚呼人臣出處有關風化盛衰則八年已成休官一朝遽出將兵廉恥之梏亡行止之猖披足令淸朝士大夫羞與比肩此一也本以積年畏約之蹤新添目下危懼之情隱憂日夕熏心形影恐與世接雖冗職之已見帶者猶恐去身之不速則況將兵之任有國所重者乎此二也五營之制旣頒本局亦一將任則叔姪之竝據將相雖在無故之人尙不堪震懍兢蹙況以臣今日情地乎此三也臣家設令是本局營底出鎭之規旣罷則猶不當引以爲例況非營底而乃外材者乎此四也頃年往來省覲之時尙以强引公行時仍帶蜜符之例爲萬萬不襯況今受符旋出更無入都之期則是莫重蜜符長委於草野之中也此成何等擧措此成何等貌樣自上設或有命在下道理安敢乃爾此五也臣之向來歸覲時所仍帶者蜜符而已到今兵符之新創聖意深遠法制嚴重雖因公暫出城外尙不敢仍帶而傳授於兼察之將臣係是金石之典而今忽毁壞至此立法之初雖堅持不踰分寸尙恐末稍有闊狹之失況立法不數年而無故棄之者乎此六也有一於此尙不可一朝居況兼有此六者乎兵家之法最嚴匹夫之志難奪不以死爭雖已自知其臣罪銷刻大度不能無望於明主玆不得不申控前席餘懇敢從縣道上聞伏乞天地父母亟命遞解臣守禦之任俾臣得以免陷大戾復尋生路千萬血祝臣無任悸恐祈懇之至答曰省疏具悉所辭事筵席悉諭至於兵符事符冊有之移營後未及更造云通編釐正時復古受佩正當用於外職況卿之所居地方在本府耶且名以將任則文武無異一疏再疏無難煩瀆大有關於紀律大抵委畀意在卿不聞軍書乎曰將無還令旣授矣寧或反汗卿其勿辭察任
정조 11년
丁未四月二十二日卯時上御暎花堂專經武臣朔試射入侍時行都承旨沈豐之左承旨李亨元右承旨趙衍德左副承旨李鼎運右副承旨洪義榮同副承旨曺允大記事官金孝建假注書李德鉉記事官李相璜金祖淳直提學李秉模檢校直閣徐鼎修待敎尹行任以次進伏訖豐之曰同罪未敍人隨卽提稟事曾有定式矣前執義李師濂旣已蒙敍而前大司諫洪文泳前司諫宋銓前掌令李泰賢俱是同罪之人故敢此仰達矣上曰敍用可也出擧條亨元曰專經武臣試射時若有減巡之命則雖未滿四矢與無分之人勿捧傳旨事曾有筵敎矣今番旣因特敎減巡未滿四矢與無分之人依前勿論而居首人施賞亦置之乎敢稟上曰依爲之出擧條上曰惠慶宮進服加減歸脾湯十貼製入出榻敎試射訖命退承史以次退出
정조 11년
行都承旨沈豐之坐行左承旨李在學坐直右承旨李亨元坐左副承旨趙衍德坐直右副承旨李鼎運坐同副承旨洪義榮坐注書金孝建仕一員未差假注書李德鉉仕直事變假注書李顯秀仕
정조 11년
李亨元啓曰禁衛營將官來言今日本營軍兵日次私習云矣敢啓傳曰後日次爲之
정조 11년
李亨元啓曰御營廳將官來言今日本廳軍兵日次私習云矣敢啓傳曰後日次爲之
정조 11년
有政吏批判書尹蓍東進參判李秉模進參議李集斗進承旨李鼎進以金魯淳爲知義禁李挺龍爲監察曺翬振爲密陽府使李泰賢爲庇仁縣監安鳳來爲典籍尹行儼爲信川郡守黃昇源爲大司憲趙光逵爲海州判官曺允亨爲加平郡守金常行爲繕工副正
정조 11년
兵批判書金履素病參判金魯淳病參議李夔入直進參知柳誼病承旨李亨元進無政事
정조 11년
兵曹以申大謙爲守禦中軍
정조 11년
大司諫洪明浩執義李思祚司諫李師濂校理李羽晉副校理金履翼洪義浩正言崔烜宋民載修撰洪樂貞宋翼孝副修撰趙鎭宅金履成啓曰請黜置罪人鄭致達妻亟令王府快正典刑以洩神人之墳請物故罪人德相亟施孥籍之典請逆賊尙喆依律處斷以下一行刀削答三司曰不允以下半行刀削
정조 11년
大司諫洪明浩執義李思祚司諫李師濂正言崔烜宋民載啓曰請養遂獻遂竝令王府設鞫嚴問還寢會遂絶島定配之命仍令王府設鞫得情請還寢李觀源定配之命更令王府設鞫得情請遲晩後物故罪人啓能亟施孥籍之典請令王府一依古典趾賊等凶種之年滿者待其稍長卽施邦刑俾絶凶逆易種養禍之患請亟寢煥億島配之命仍令王府加刑得情夬施王章請正刑罪人福榮亟令王府夬施孥戮之典請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情夬正典刑請物故罪人國榮亟施孥籍之典請梟示罪人明謙亟施孥戮之典請逆復庶子好石不待年滿亟施處絞之律請遲晩罪人宇鎭更令王府卽速拿來仍前設鞫期於得情夬正典刑請減死定配罪人廷楫亟令王府設鞫嚴問期於得情請正刑罪人以謙施以孥戮之典答兩司曰不允
정조 11년
執義李思祚啓曰請大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情夬正王法請還寢李魯春絶島安置之命亟令王府設鞫嚴問期於得情請申愷設鞫嚴問期於得情請罪人寧鎭亟令王府設鞫嚴問期於得情請島置罪人趙時偉亟令王府設鞫嚴問期於得情請島配罪人韓采亟令王府更加嚴鞫期於得情夬施當律請醫官朴春源刊名內醫之案請別軍職田文顯亟命汰去答府曰不允第九件事斯速停啓更勿煩請
정조 11년
正言宋民載啓曰請爲奴罪人金壽賢更令王府設鞫嚴問依律處斷請爲奴罪人河翼龍亟令王府設鞫得情夬正王法請金甲島爲奴罪人克觀古今島爲奴罪人克泰泗川縣定配罪人萬赫更令王府嚴鞫得情夬正王法請恒善支屬亟令散配時謙兄弟竝投絶島以嚴隄防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典請還發配所罪人宋迪中亟令王府拿來嚴鞫期於得情請申愷嚴鞫得情施以當律請罪人寧鎭亟令王府設鞫嚴問期於得情請島置罪人趙時偉亟令王府設鞫嚴問期於得情請其時捕將李漢昌趙圭鎭亟施削職之典請島配罪人韓采更加嚴鞫期於得情夬施當律答院曰不允
정조 11년
丁未四月二十三日戌時上御重熙堂坐直承旨入侍時左副承旨趙衍德假注書李德鉉記注官承膺祚記事官尹行任以次進伏訖上命讀公事命退承史以次退出
정조 11년
行都承旨沈豐之坐行左承旨李在學坐右承旨李亨元坐左副承旨趙衍德坐右副承旨李鼎運坐直同副承旨洪義榮坐直注書金孝建仕一員未差假注書李德鉉仕直事變假注書李顯秀仕
정조 11년
李鼎運以都摠府言啓曰今日入直內三廳武兼禁軍及軍兵等中日習射請出標信傳曰知道
정조 11년
李鼎運啓曰合辭方張之時兩司無詣臺之員事甚未安除在外外未肅拜呈告人員竝卽牌招何如傳曰允
정조 11년
以大司諫洪明浩司諫李師濂獻納權裕正言宋民載崔恒執義李思祚牌不進罷職傳旨傳于李鼎運曰只推
정조 11년
李鼎運啓曰大司憲黃昇源執義李思祚牌不進掌令閔彝顯崔景岳持平宋煥箕朴載淳俱在外監察茶時之意敢啓傳曰知道
정조 11년
傳于沈豐之曰左承旨禮房承旨入侍
정조 11년
以刑曹參議金魯永呈辭傳于沈豐之曰此呈辭還給捧納承旨推考
정조 11년
傳于沈豐之曰禮曹判書入侍
정조 11년
傳于洪義榮曰右副承旨入侍
정조 11년
李鼎運以義禁府言啓曰保放罪人李宜耆査啓旣已啓下依例還囚後議處之意敢啓傳曰知道
정조 11년
李鼎運以義禁府言啓曰慶尙監司金尙集狀啓據刑曹粘目內機張前縣監金潤國移本府處之事允下矣金潤國下去慶尙道蔚山地云依例發遣府書吏拿來何如傳曰允
정조 11년
禁府啓目平澤縣監李衡弼原情云云傳旨問目內辭緣泛稱遲晩刑推得情何如判付啓除刑推議處爲良如敎
정조 11년
禁府啓目順安前縣令金載億原情云云傳旨問目內辭緣泛稱遲晩刑推得情何如判付啓雖曰衙客之事其敢諉之不知乎繡啓亦以客謗爲言事係納賂不可不各別勘處以此照律爲良如敎
정조 11년
禁府啓目粘向前金載久議處云云以此照律何如判付啓依允
정조 11년
禁府啓目粘向前李英澤議處云云以此照律何如判付啓依允
정조 11년
禁府照目禮賓參奉鄭濂矣印信法意何等至重借人潛踏前所未聞究厥所爲極爲痛駭以此照律罪杖一百收贖告身盡行追奪流三千里定配私罪奉敎依允爲旀功減一等爲良如敎
정조 11년
禁府粘向前李家煥議處云云各項罪犯亦皆一辭發明與繡啓節節相反不可遽然決勘竝令道臣詳覈狀聞後稟處何如判付啓此亦與祥原事無異繡啓旣云有踏印文書謬例有無不須說也今雖行査其罪不至於文順兩倅之所坐辜負特異之意名登繡啓卽此一款罪浮本犯以此照律爲良如敎
정조 11년
禁府啓目粘向前鄭爀議處云云繡啓旣甚明的則以其呑吐之招自明之供不可取信令該道道臣詳査啓聞稟處何如判付啓已承款條件外差任事加稅事反作事繡啓旣已執出文書不必更査往復御史取考踏印文書更良發問目取招爲良如敎
정조 11년
刑曹啓目粘固城等邑殺獄罪人馬太朋等原情云云竝以分付道臣何如判付啓固城縣殺獄罪人馬太朋獄事段暮夜跳出明是間夫則潛奸之跡太狼藉兄弟致命似崇時氣則埋蠱之案不分明是去乙乃反忍忿於太狼藉之地呈憾於不分明之事當殺而不殺無疑而致疑十許遞烙痕下手至慘毒兺不喩夫婦以義合合則同室離如路人渠旣放黜任他行淫是渠以路人待之可也夫殺妻尙難逭三尺況於路人乎然又細櫛原案抑有一二可疑者常漢之最發憤切齒忍住不得者莫過於奸所捉奸而不於此時快使一刀乃於兄弟繼歿之後搜掘欲逞凶之粉骨挑起不反兵之殺心綿烙之刑轉至戕害是友于之至情勝於奸所之切憤也到今斷此獄之方不在烙刑之緊歇政在詛呪之虛實苟其實也則兄弟而報兄弟之讎也安用償死苟其虛也則凡人而殺凡人也寧或傅生二者之中殺活係焉捨却詛呪事而徒屑屑於烙殺與否本末未免倒置令道臣詛呪虛實親執詳査條列登聞後更爲稟處爲旀淸道郡殺獄罪人金江雙獄事段死者生時所痛者腎阜正犯更招莫掩者足踢不待干證已成斷案設令太奉一有杖打之擧譬如鞭長不及馬腹兺除良傷痕浮高圓若小匏非杖而足襯合法文似此獄情別無疑端江雙身乙依回啓加刑得情事分付爲旀漆原縣殺獄罪人丁得海獄事段失牟之憤蘊蓄於平日乙仍于逢場毒打自歸戕命是如乎膝上磕擦諸痕此諸耳根一庫紫黯反有輕焉況旀器仗在矣詞證具無雖欲求生於必死得乎人命至重何如四斗之穀國法至嚴宜擧三尺之律得海身乙依前同推期於得情事分付爲旀安東縣殺獄罪人朴丁乞獄事段一牛賣買胡大事乘醉擧石破人頭腦血纓縷不絶五日致命又使其妻痛夫速獄便決就死是因牛而殺人殺人而又殺妻也苟使渠有一分不泯之良心官家雖不殺渠當抱羞自處抑何肝肚仰首求活而反以一人致死夫妻償命爲冤枉等說無難納供者尤見其可殺也然提榮上書太倉除刑吉翂代囚原鄕免死父子夫婦均屬三綱惟今丁乞妻金女事同出秉彝之天而有如白水滅身無悔反復勝於提榮吉翂是如乎丁乞之罪有萬可殺而烈如金女爲渠之妻三尺比三綱孰輕孰重豈忍如法償命於烈婦之夫使貞魂義魄徊徨掩泣於九泉之下也提榮吉翂以女若子而脫其父於死哀彼金女獨不可以以妻而救其夫將死之命乎或者曰金女之烈誠凜然因是而赦其夫德萬之死無以償矣不亦冤乎云此有不然者一人致命一人償死在德萬復何求大抵三尺雖云不輕三綱尤係莫重活丁乞表金女之烈不至太枉法丁乞身乙加刑一次減死定配爲有矣令道伯捉致營庭親執擧行而發配時以此判付詳細曉諭爲旀金女段棹楔固無所惜而旣活其夫旌孰大焉先施給復之典俾聳遐土瞻聆仍令地方官將此處分辭意宣布民間咸知三綱重於三尺爲良如敎
정조 11년
刑曹啓目粘平山府殺獄罪人崔女獄事收議回啓云云崔女之於匡辰爲小功親妻而亦與常漢有異則以此以彼崔女得免斬絞之律乎崔女之尙不輸款尤見其萬萬兇毒而復高解産等說爛熳於匡辰之招則畢竟下落崔女雖爲隱諱匡辰必無不知之理此一款到底覈出然後崔女眞贓無餘竝加嚴刑期於取服爲白乎旀四丹隨人指嗾每變其說誣援非罪疑亂獄情趙鳳元身爲廉校受囑捧賂大獄情犯專事瞞告竝嚴刑定配李次望姑爲仍囚以待結末之意分付該道道臣爲白乎旀至於前後道臣之失於照勘不可無責竝推考初覆檢官之驗獄失實該營中軍之妄施周牢之罪竝令該府拿問處之何如判付啓平山之獄卽大疑案耳三載于玆尙遲一決蓋其姑婦也而戕殛之班族也而奸騙之謀至憯矣事至醜矣傷倫敗俗未有甚於此獄朝家於此重加致愼覈之又覈不嫌煩複閱道査曹讞者已屢矣而率不免隔靴爬痒及見繡行査本始驗難誣者天理是如乎崔女姑也朴女婦也崔女慣於耽淫朴女作其眼釘滅口一念已在于歸之初畢竟結果兼用刃索而所謂奸夫幾誤於李次望終歸於趙匡辰本獄顚末不過如斯大抵縊刺一款當別人己而謂由己焉則毋論縊刺之先後已自辦得非荏弱女子所可能能亦不暇爲此檢牒之誤也設由人焉則時丁白晝夫也在庭姑雖欲逞其惡婦豈肯受其毒當其若刺若縊也口若無叫號之聲手必有遮截之傷而竝不見明證兺不喩刺痕淺深多至於四庫則尙可曰一人致命乎縊痕主紫已現於初檢則又可曰死後勤縊乎欲得縊刺根因先卞淫奸虛實而次望名字微發於檢招牢定於道啓門內相見半夜潛出云云四丹母女一辭納招則此似爲次望之斷案而懷孕也墮胎也又引而不發便沒歸趣此道啓之誤也以此不具之獄模索斷定經擬一律大有乖於審克之政乙仍于特命近臣往哉閱覈惟貌之稽惟言之聽惟輿論之博採到今一反前案罪人斯得向來許多情僞都是潦水之歸壑崔女鶉奔之迹自綻次望鴻羅之冤可雪於是乎奸夫歸於匡辰矣匡辰招旣曰縛而縊縊而又刺云爾則容手設策遮截非可論也又曰厥夫出而借鞍厥婢送之採菜云爾則家無人隣無證叫號伊誰聞之原初次望之彼誣專由匡辰之移禍覓來類己之人要售熒衆之計次望持衰把作優孟之服次望同閈視同瓜田之履一轉而囑四丹再轉而嗾鳳元白地做出暗中竊笑殊不知乾道昭昭神先定命錯認一家喪人之說伏案於次望面質招矣平問則匡辰輸款對造崔女語屈是所謂一朝豁然貫通而無情者不得盡其辭者也本曹回啓中二段起疑未知其信然其然豈其然縊與刃下手雖同縊則遲而刃則速以淫女奸夫行兇之心難失者時易露者機而借鞍者將還矣採菜者將還矣恐恐然盻盻然惟懼其了當之不速旣縊之又刺之故覓剉桑之刀者要渰跡也更着在笥之衣者欲藏痕也何疑於縊之不力從以亂刺乎懷孕墮胎云云在次望固可覈在匡辰無可疑妖婢猾狡之前後誣引罔非匡辰所䝱囑懷孕不懷孕墮胎不墮胎不足輕重於匡辰何憂乎懷墮之便沒下落乎繡斧纔返鐵案已成只宜分首從以其律處斷崔女身乙良嚴飭平山府另加刑訊速捧遲晩爲有矣待遲晩與已遲晩之匡辰一體捧結案以聞爲旀婢四丹廉校趙鳳元等段竝嚴刑遠配爲旀被告人李次望卽爲放送爲旀當初誤決蓋因兩檢之失當而屍親母子之輿尸請檢出於爲女與妹之至情則縱不能察冤而反獄忽地加刑於死者之父是誠常理之外其亂俗壞法之罪不可以事在旣往有所曲貸前前監司洪秉瓚亟施削職之典發奸而雪冤足可尙也無罪之次望幾替匡辰之命已不免昏錯治殺獄施治盜之刑又是違法之大者前監司嚴思晩施以罷職之典爲旀據理爭執固難責之昧然聽使有關後弊當該中軍尹在復亦爲罷職爲旀或極意掩覈歸之自裁或專事蹈襲漫不致省兺除良兩倅之於匡辰俱云有姻婭與鉛槧之好是隱則雖無執迹之端焉逭遂非之罪初檢官鄭景曾覆檢官李端會竝施刊削之典爲旀卿段置道伯之只請問備難免擬律不審之失推考爲良如敎
정조 11년
丁未四月二十四日卯時上御重熙堂承旨入侍時左承旨李在學禮房承旨洪義榮記事官金孝建記注官李宗烈記事官承膺祖以次進伏訖上命書傳敎曰禮房承旨馳詣宗廟永寧殿永禧殿奉審以來上曰永禧殿有年年滲雨處矣雨後必有漏㾗詳細看審可也義榮承命先退上曰未下直守令皆書入事分付賤臣承命出傳命退諸臣以次退出
정조 11년
丁未四月二十四日辰時上御重熙堂左副承旨入侍時左副承旨趙衍德假注書李德鉉記注官承膺祚記事官尹行任以次進伏訖上命禮曹判書入侍賤臣承命出與徐有隣偕入進伏上曰禮曹判書漢城判尹入侍書出事分付在院承旨賤臣承命出傳還入進伏訖命退承史以次退出
정조 11년
丁未四月二十四日未時上御重熙堂承旨入侍時左副承旨趙衍德記注官承膺祚記事官李崑秀以次進伏訖上曰漢城判尹入來與否知入可也賤臣承命出問回奏曰已來待矣上曰判尹後日來待事分付命退承史以次退出
정조 11년
丁未四月二十四日申時上御誠正閣召對入侍時右副承旨李鼎運參贊官洪義榮侍讀官洪義浩檢討官宋翼孝檢校待敎李崑秀假注書李德鉉記注官承膺祚記事官李相璜以次進伏訖上命進講義浩等以次讀奏名臣錄訖上命陳文義義浩曰推誠待物然後有上下相孚之美御臣𦲷民之道惟誠而已伏願深留聖意於誠之一字恒軫推誠之道期有務實之效焉上曰言甚好矣下番亦陳文義可也翼孝曰上番所奏言甚切至伏願深留聖意焉上曰閣臣亦陳文義可也崑秀曰上下番已盡達矣上曰參贊官亦陳文義可也義榮曰上下番已盡達臣無可達之辭矣上命退諸臣以次退出
정조 11년
行都承旨沈豐之病行左承旨李在學坐直右承旨李亨元坐左副承旨趙衍德坐右副承旨李鼎運坐同副承旨洪義榮坐直注書金孝建仕一員未差假注書李德鉉仕直事變假注書李顯秀仕
정조 11년
李亨元啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 11년
李鼎運啓曰合辭方張之時憲府無詣臺之員事甚未安除在外陳疏入啓外執義李思祚卽爲牌招何如傳曰允
정조 11년
李在學啓曰大司憲黃昇源疏批未下執義李思祚牌不進掌令崔景岳閔彝顯持平朴載淳宋煥箕俱在外監察茶時之意敢啓傳曰允
정조 11년
以執義李思祚牌不進罷職傳旨傳于李鼎運曰只推
정조 11년
傳于李亨元曰左承旨入侍
정조 11년
以京畿監司啓本判府事趙璥月廩不受事傳于李在學曰更爲輸送事回諭
정조 11년
以吏曹參議李集斗牌不進罷職傳旨傳于李在學曰只推
정조 11년
洪義榮以吏曹言啓曰新除授庇仁縣監李泰賢呈狀內矣身父母年迫八耋而矣身母方在矣身弟長湍府任所宿病添劇專人來報今方蒼黃下往以此情理萬無離捨赴任之望斯速入啓變通云母病旣是沈篤則不可强令赴任今姑改差何如傳曰允
정조 11년
有政吏批判書尹蓍東進參判李秉模進參議李集斗牌不進同副承旨洪義榮進以丁載遠爲司䆃主簿尹載五爲禮賓參奉金履顯爲淸道郡守朴聖集爲庇仁縣監宗簿直長崔陽羽北部奉事任好常相換
정조 11년
兵批判書金履素病參判金魯淳病李夔病參知柳誼入直進右承旨李亨元進副司直洪文泳曺允大單付
정조 11년
司諫李師濂啓請大靜縣爲奴罪人金壽賢更令王府設鞫嚴問依律處斷請爲奴罪人河翼龍亟命王府設鞫得情快正王法請金甲島爲奴罪人克觀古今島爲奴罪人克泰泗川縣定配罪人萬赫更令王府嚴鞫得情快正王法請恒善支屬亟命散配時謙兄弟竝投絶島以嚴隄防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典請還發配所罪人宋迪中亟令王府拿來嚴鞫期於得情請申愷嚴鞫得情施以當律請島置罪人趙時偉亟令王府設鞫嚴問期於得情請島罪人韓采亟令王府更加嚴鞫期於得情快施當律答院曰不允
정조 11년
副司直姜游疏曰伏以日前虛謊之說誠一大變怪也雖不知起於何處而是必有故爲先倡者矣我國之人本來輕躁好相煽動雖以今番事言之一日之內南水原衿果川仁富平擧皆騷動至於埋其木主殺其鷄犬男負女戴漫山蔽野哭聲載路景色愁慘近者乃越境而入深山遠者欲越道而向深峽沿海各邑幾乎虛無人矣雖幸旋爲還集而若其向深峽者計必未及聞知爲虛謊之說轉相傳訛丁寧爲說他道之人亦必騷擾不無風吹草動之慮及今有曉諭之擧然後可以鎭安人心矣又有大可憂者雖以水原一州言之本州爲五千兵馬而當其平民避去之時軍兵亦必入於其中設令後有彊域之虞軍兵若任意避去則從何調發乎眞所謂如入無人之境此非大可憂者乎此亦及今宜有定式矣臣竊聞沿海人多以深峽爲歸云風聞之言雖不可質言而果若其言則是必向忠淸道四郡江原道九邑此兩道旣與嶺南相近則忠淸江原慶尙三道必有騷屑卽今行會於此三道使之曉諭民間明其爲虛謊之說以之鎭安人心如有京畿民人流入者亦令一一還送至於軍兵如或動於騷屑任意避去者則以軍律從事之意一體嚴飭永爲定式則或値不虞易於調發此亦通融行會使民人預有定志宜矣此等行會若當無事端之時而猝然行之則易致民間之騷動不可爲也而今則不可謂無事端矣各道曉諭民間之時枚擧今玆沿海民人輕動之事俾知懲此行會之意則不可謂無所據各道民人亦不知疑慮矣至若向日先倡虛謊之說者必亦有其人此雖猝難覈出而徐徐廉探勘以極律則此後可無如今之患矣大抵京畿西南沿海之邑距京城至近如當不幸之時則最先可憂之地故臣之待罪南陽也妄陳一疏國家大事無先於兵革故臣之前後妄論兵事者此也今亦不勝漆室之憂敢此論列仰瀆崇聽極知臣說之猥越必致人言之譏嘲而愚衷所激他不暇顧文不暇練而冒昧陳之伏乞聖明察其愚而進退焉臣無任激切屛營祈懇之至答曰省疏具悉日前事猶不料至此聞極駭哱三道曉諭事反有繹騷之慮勿擾爲上策先倡者事以訛傳訛先後難分雖欲査探徒令人人疑畏無辜誤罹此則甚不可矣爾以憂愛之意陳此出位之言殊可尙也
정조 11년
檢閱李崑秀疏曰伏以臣猥膺重任觸處生疣反面有日兢惶彌切昨伏見定州前牧使李家煥供辭則專事發明無一自訟審如是也則家煥初無可罪之端而臣之封庫與論啓自歸爽實之科臣何敢屬之遂事默然而已乎蓋該邑執頉中勅需錢換用稅米太代捧二條卽其大者臣之潛行時聞定州勅庫虛留之說及遍府境則私發千緡換送灣商邑民傳說又甚明的出道後先閱本庫時元留庫錢四千兩內時留庫只是一百九十兩故捉致該監色以會簿數爻詳問去處則或曰放債或曰逋欠或曰公下未會減云而九百七十兩則因官分付出置炭幕逢授京人入送灣府之意丁寧納招一如潛行時所聞假使虛留之數眞是支勅加用磨勘不足之致則該監色何不以此直招而公然以犯用換送樣構誣其倅乎稅米之支勅後作錢取剩謂之邑例而換錢私用亦果邑例耶大米太代納云以民情之不遵詳定勒捧高價亦果民情耶剩餘之數合爲五百兩云而所謂由吏加入冊中錢文三千兩田稅作錢來者昭然載錄則減其五分一只以半千之數彌縫者又何故也此一條由吏之招及兩倉監色之供若出一口加入冊子及勒價代捧之傳令捧授區處之尺文如執左契換錢人姓名至現於査招則雖欲竝歸之勅債得乎外此民庫米之那移各倉穀之紊雜刑具之多違典則或有文書中發覺或有審閱時執促皆據目覩初非臆逆又若掃庫小米果非另積一處之穀也臣於躬閱倉穀時抽栍斛量則所謂完石多有半雜塵土不滿十斗者留庫者如此則分給者亦安知不如此耶臣之書啓中兩條換錢事乃其眞贓如欲發明莫先於此而今觀供辭依俙泛說全欠別白定州雖曰關西腴邑曾未半載安得許多廩餘藉有廩餘何不以此充補勅債而致此公貨公穀之多數幻弄耶求說不得只見其破綻也衙客于政猾狡用事臣之査治䝰自有指的之人而事屬鄙瑣初不詳陳今何必一一追論也凡此諸條非出於道塗風傳臣之所執者踏印之文跡也所驗者監色之供招也今若曰文跡是僞供招亦誣則臣固錯矣若果非僞非誣則囚供之自明臣亦不能信也抑臣之所萬萬惶愧者銜命按廉事體至重而緣臣昏庸査究不嚴條列欠詳不能使有罪者無辭自服竟至有金吾更査之請僨事甚矣辱命大矣論其辜負合被大何玆敢略具短章仰煩崇聽瀆擾之誅尤無所逃伏乞聖明亟命攸司重勘臣罪以爲奉使不職者戒焉臣無任屛營祈懇之至答曰省疏具悉爾其勿辭察職
정조 11년
丁未四月二十五日卯時上御誠正閣左承旨入侍時左承旨李在學假注書李德鉉記事官李相璜金祖淳以次進伏訖上命監印堂上入侍賤臣承命出與鄭昌順偕入進伏上曰李崑秀其纔可愛今番御史甚善爲之而書啓所論亦非常矣昌順曰然矣臣以御史還見故判書李喆輔則以爲少年文臣爲御史則心術非矣此言甚好矣上曰何以言之昌順曰御史暗行時或稱過客或稱乞人蹤跡譎矣聞人之善不爲甚喜而若得人不敢發明之過則自謂神通而喜形于色如此故心術非矣云矣上曰甚格言也上曰洪檢疏所謂重臣誰也昌順曰小臣之兄矣上曰卿之兄有何筵奏乎昌順曰昨年講筵臣兄奏科弊仍說前年陞庠事矣上曰然乎昌順曰大司成前望落點何等恩數不思圖報乃有昨年之擧爲人甚陋矣在學曰承文院謄錄從近印刊而肅廟朝數件奏聞有不可盡錄者抄要書之乎上曰問于大臣爲之可也命退諸臣以次退出
정조 11년
丁未四月二十五日午時上御重熙堂左副承旨入侍時左副承旨趙衍德記事官金孝建李相璜金祖淳以次進伏訖上曰監印堂上入侍賤臣承命出與監印堂上鄭昌順偕入進伏上曰校讎之役今至何境耶昌順曰已盡校正方始入榟矣上曰何當了役昌順曰五月內似可畢矣命退諸臣以次退出
정조 11년
行都承旨沈豐之坐行左承旨李在學坐右承旨李亨元坐左副承旨趙衍德坐直右副承旨李鼎運坐直同副承旨洪義榮坐注書金孝建仕一員未差假注書李德鉉仕直事變假注書李顯秀仕
정조 11년
李鼎運啓曰合辭方張之時兩司無詣臺之員事甚未安除在外疏批未下陳疏入啓外未肅拜呈告人員竝卽牌招何如傳曰允
정조 11년
李鼎運啓曰大司憲黃昇源疏批未下執義李思祚牌不進掌令崔景岳閔彝顯持平朴載淳宋煥箕俱在外監察茶時之意敢啓傳曰知道
정조 11년
以執義李思祚司諫李師濂獻納權裕正言宋民載牌不進罷職傳旨傳于李鼎運曰只推
정조 11년
傳于沈豐之曰下直守令留待
정조 11년
傳于沈豐之曰軍士房承旨與統制使入侍
정조 11년
備忘記統制使趙心泰下直長弓一張長箭一部片箭一部筒兒一筒賜給
정조 11년
傳于沈豐之曰下直守令入侍
정조 11년
李亨元以都摠府言啓曰去夜建陽門傳漏軍士四更五點三下時誤打以五更一點莫重更鼓有此錯誤之擧萬萬駭然臣等有不能檢飭之失惶恐待罪而當該傳漏軍士令攸司從重科治該所衛將部將亦令該府拿處何如傳曰允誤打非今斯今今始草記何也衛將部將等不必拿處各決棍五度草記
정조 11년
李鼎運以義禁府言啓曰時囚罪人鄭濂杖一百收贖告身盡行追奪流三千里定配事照律公事判付內功減一等事命下矣鄭濂功減一等杖一百收贖告身盡行追奪忠淸道淸州牧栗峯驛徒三年定配而以議啓內辭意具罪目依例發遣府羅將押送配所何如傳曰允
정조 11년
李亨元以兵曹言啓曰景福宮衛將姜義性身病猝重勢難供職呈狀乞遞輪番之任不可久曠改差何如傳曰允
정조 11년
義禁府啓目粘全州前判官李宜耆之諸條所犯俱極庸駭以此照律何如判付啓定州事襲謬也文化事報營也祥原事昧例也順安事不察也林川事邑規也其中豈無輕重之殊而均之爲昏聵儱侗所致至於此囚段罪名在於賑事不可以私賑之異於公賑强加區別兺不喩自初對供一味游辭以至道伯査啓言言曲護事事陰扶嚴飭之下雖不敢顯加右袒凡屬緊緊礙逼處率欲漫漶汨董事之駭然莫甚於此況旀事係賑政疵纇無論干犯輕重傳聞虛實與夫賑名之公私斷以一切之法以寓懲一之典是如乎觀於南海倅刑配之擧可以知之此囚則雖不至若被罔赦決不可如是歇勘道伯査啓無異弄談而本府效之不言更問二字直請照律此囚旣非莫敢誰何之人則京外査讞之地競相立幟殊莫曉也道伯越捧卿等遞差此議處勿施爲去乎更令新判堂論理議處此囚還囚營査時呑吐是在邑吏等令該曹星火捉來嚴刑究問萬一慢忽刑曹堂郞亦難免重勘以此知悉爲良如敎
정조 11년
義禁府照目林川前郡守金載久矣需米之混稅外捧縱云襲謬稱以大同所削捧上之際每石加升以致人言之喧傳揆以法例極爲可駭以此照律從重論杖一百收贖告身盡行追奪私罪奉敎雖曰謬例難免不察盡奪告身律不稱罪罷職放送爲良如敎
정조 11년
義禁府照目文化前縣令李英澤矣以渠地處職當分憂守法奉公宜倍他人是白去乙賣鄕捧錢已是法外兺不喩官廨修補屬之公用千金換送諉以廩餘而四百七十兩私用渠旣自服究厥所爲萬萬痛駭以此照律罪杖一百收贖告身盡行追奪流三千里定配私罪奉敎依允爲旀以渠地處有此罪名與尋常邑例之襲謬循訛大有異焉是如乎非不知別樣庸勘懲他墨守而旣云報營是道伯敎使爲也然罪止定配亦出於念舊之意何論功議徒律太輕以遠地定配勘罪爲良如敎
정조 11년
義禁府照目順安前縣令金載億矣納賂差任客謗喧騰官雖已遞事難終默令該府拿問處之原情公事判付內雖曰衙客之事其敢諉之不知乎繡啓亦以客謗爲言而事係納賂不可不各別勘處以此照律杖一百流三千里收贖告身盡行追奪私罪奉敎家無忠愍何論世宥之義事不報營重犯擅姿之罪若知一分嚴畏之心安敢冒此不潔之名乎然數爻煞有多寡衙客弄奸且異於身犯雖不加刑取服減之徒律失之太輕仍以流律散配爲旀所謂衙客令道伯捉致嚴刑懲治事分付爲良如敎
정조 11년
義禁府照目定州前牧使李家煥矣勅需犯用稅米代捧穀簿一任紊亂刑具慢不照檢外此民庫之那移官廳穀之苟充各項不法非止一二論其所犯不可罷點而止令該府拿問定罪本府議啓判付內此亦與祥原事無異繡啓旣云有蹈印文書謬例有無不須說也今雖行査其罪不止於文順兩倅之所坐辜負特畀之意名登繡啓卽此一款罪浮本犯以此照律罪從重論杖一百收贖告身盡行追奪流三千里定配私罪奉敎依允功減一等爲良如敎
정조 11년
義禁府照目粘祥原前郡守鄭赫更招云云以繡衣之執捉文書發問目反覆嚴問則捧賂差任事山田加稅事勅米那移事旣皆自服究厥罪狀俱極痛駭照法勘處何如判付啓依允
정조 11년
義禁府啓目粘平澤縣監李衡弼議處何如判付啓依允
정조 11년
義禁府啓目滿浦前僉使曺命喆原情云云問目內辭緣泛稱遲晩刑推得情何如判付啓除刑推議處爲良如敎
정조 11년
大司諫洪明浩疏曰伏以嗚呼殿下以今日爲何等時耶未除而亂逆肆行國讎未復而民彝斁絶訛言朋興而人心波蕩有一於此尙不免危亡之患況兼此三者乎然而上下恬嬉不思警動見聞狃習視若尋常茫然若坐漏船而忘溺臥積薪而待燃寧不懍然而心寒哉一自榮德倡凶言之後所在國人皆知而至於喆宇復謙之輩表裏糾結潛售凶圖以殿下之明睿亦已炳幾而察影矣奈此朝廷之上無一人挺身致討逆折而早除之倘非我慈聖中夜誕宣之敎則國何以得有今日乎然而明復之亂領纔懸匡運之凶書遽上古今天下寧有是耶此專由於國威不尊醜類莫懲盤根蒂固眼無國家之致豈不痛哉正宜監前毖後嚴加誅鋤而徒黨不問根掋自在將不知幾箇匡賊接跡而起矣至若昨年夏秋之變尙忍言哉以我祖宗積累之慶旣占盤泰之基以我世子岐嶷之質宜享頤期之壽而乃以无忘之疾遽遭罔極之變又於數朔之間荐見彌月之災帀域之摧慟已無可言而人心之驚惑去而滋甚及承諺敎惻怛丁寧始知症患之怪底實有源委之所祟此不窮覈而痛雪將何以洩神人之憤慰臣民之冤乎然而章奏日積於公車兪音尙靳於半載顧今讎月奄迫衰服將除少陽之儀從此永閟窮天之痛無地可洩回思昨年攀紼陪輿之時臣心痛冤尤倍他人願爲一洗之誠日急一日殿下何惜於一問而終遏擧國之情乎誠可痛哭而流涕矣惟此兩事實關國家之安危彝倫之斁敍伏乞聖明竝從三司之請永拔亂逆之窩快雪臣民之憤焉至若近日繹騷之擧雖不過愚夫愚婦自起自滅之事而畿湖數百里之間胥動於一日之內有若預知而相應者然此豈偶然傳訛之比有甚年前湖嶺之事必有怨國思亂之徒煽動人心陰挑亂階者矣此亦由於賊窩未破凶徒潛伺之致豈可以虛謊而忽之哉亟宜另加詗察永絶根本以防日後之患也嗚呼天下事有本有末從微至著夫明義一部卽我東之春秋也殿下所以御世者惟此明義一部也臣等所以藉手者亦惟此明義一部而粵自丙丁以後亂逆踵起誅討隨加揆以常理汔可少創而千奇百怪愈久愈興者專由於人心之詿誤而人心之詿誤實由於義理之不明義理之不明亦由於隄防之不嚴隄防不嚴則義理漸晦邪正莫辨一部明義將無可讀之地矣何怪乎亂逆之肆行變怪之層生乎傳曰正其本萬事理臣謂今日治本之務莫先於明義理嚴隄防而已伏願深留睿念焉顧臣區區情地實無彈冠冒進之勢屢犯違傲冞增悚蹙聖度寬假不加重勘荐辱召命而廉隅爲重進身無路敢陳瀝血之章仰暴憂愛之忱伏乞聖明察其言而勘其罪以伸微誠以警具僚焉臣無任激切祈懇之至謹昧死以聞答曰省疏具悉上款勿煩諸條已悉諭其中明義錄事有此天地有此義理入者是忠出者是逆忠義之分人鬼所判推以常理恒情寧有漸晦之理乎闡明之方豈待爾言爾其勿辭察職
정조 11년
正言崔烜疏曰伏以日月易邁春宮邸下祥期漸近臣民慟廓益復罔涯伏惟我殿下撫時疚懷觸境增悲不瑕有損和之節乎臣不勝區區悲念之至仍伏念臣於見職固已萬萬不稱而前後屢犯違逋居常惶蹙今又肅命屬耳旋卽言私極知其義分惶怵罪上添罪而第臣老母年迫八十素抱痰眩滯泄之病昨歇無常近日適往鄕外數昨還向京第矣在路撼頓之中宿症添劇元氣凘陷前夕僅僅舁到而症形一味危篤目下扶護焦迫之狀實無暫時離捨之勢天牌又降義不敢一事晏然玆不得不隨詣陳章疾聲仰籲伏乞天地父母特遞臣所帶之職以便救護仍治臣違命之罪以安私分千萬顒祝臣無任屛營祈懇之至謹昧死以聞答曰省疏具悉爾其勿辭救護母病
정조 11년
典牲直長閔彝顯疏曰伏以日月迅駛我文孝世子祥事倐焉以近臣民之號隕若在厥初聖情之悲疚益復何堪如臣無似始忝宮筵之銜終阻赴哭之班俯仰摧慟惟有涕血之交逬也仍伏念臣於歲首猥叨憲職冒死陳懇未蒙允兪自惟螻蟻賤臣息偃在鄕虛辱召命每有一番控辭輒煩一番恩諭非直私分之兢蹙抑恐國體之虧損遂不敢以賤陋姓名屢瀆崇聽惟泯默靖處恭俟譴罰乃於此際又伏奉本月初三日所下別諭絲綸鄭重責勉隆摯非臣眇末所敢堪承臣拜稽祗受惝怳隕越益不知措躬之所也噫臣之學蔑跡賤本末庸謬不足以當聖世招延之禮者蓋已仰暴靡遺不宜復有陳述而秪緣朝家所以處之者不曾區別於名實之間遂致誤恩之加愈往而愈隆至于玆者聖慮憂勤德音渙發惓惓於彌綸振作之方招徠之典遍及丘園而又以臣混廁於其間是不惟臣之私心漸恧若無所容誠恐懷道自重之士以臣之故而亦不肯于于而進也此豈細故也哉且臣虛縻見職已四閱月矣夫風憲之任有國所重紏察庶僚紀綱一世地望旣峻責任不輕況國家設置蔭官臺憲之規以處儒學之士者其事甚盛而其選爲尤重若臣者初何嘗一毫近似於是職而年除歲遷至再至三則其爲駭聽聞而䙝名器莫此爲甚況今天討未訖至冤轉深崩迫抑鬱大小同情於斯時也正宜選擇朝紳之公明正直者畀以是任以責其竭誠極論而今乃委之於在外賤蹤一任其瘝曠是豈不重貽有識之譏而大爲淸朝之羞哉此又臣之所大懼也玆敢不避僭越之誅猥從縣道申暴肝膈之懇伏乞天地父母俯賜諒察亟許收還召命鐫遞職名仍勘臣辜恩慢命之罪俾朝綱肅而私分安焉答曰省疏具悉爾懇向來敦諭罄悉予衷曲巽牘又至只增愧恧此時兼濟之責望在林下之士所辭宜不允爾須體予至意賁然來思庸副朝夕凝竚之望仍傳曰此批答下諭于掌令閔彝顯處
정조 11년
丁未四月二十六日卯時上御誠正閣軍士房承旨與統制使入侍時右承旨李亨元假注書李德鉉記事官李相璜金祖淳統制使趙心泰以次進伏訖上命心泰曰便同特簡下去勉勵爲之宣諭訖命退諸臣以次退出
정조 11년
丁未四月二十六日未時上御誠正閣承旨與下直守令入侍時右副承旨李鼎運假注書李德鉉記事官李相璜金祖淳加平郡守曺允亨淸道郡守金履顯庇仁縣監朴聖集以次進伏訖上命守令進前允亨等以次進前奏職姓名上曰下去善爲之命都承旨右承旨入侍賤臣承命出與都承旨沈豐之右承旨李亨元偕入進伏上曰朝者入侍承旨右承旨右副承旨而俄者旣命朝者入侍承旨入侍則右承旨初爲詣閤反爲下去此承宣入侍兩承宣中所失安在都承旨出去分揀是非使之廳坐可也命書傳敎曰日前見完伯狀本知有道內疫癘之患顑頷之餘必多捐瘠言念民事夙夜憧憧觀於昨日錦伯狀辭三昨雨澤測雨器水深爲尺有三寸云本道亦果均霑而雨後頗有滌蘇之望乎星火遍問列邑隨卽登聞至於嶺南以近日筵臣言聞之左道諸邑薰染方熾無異湖南云而尙無一言皁白何也傳說未知信否姑不提警有病無病間形止使之從實報來後論理草記事令廟堂知悉又命書傳敎曰日昨因備局回啓依施而近來事若不刻期督勵又當因循推諉畢竟害及民邑支勅定例京中則已成完本三道定例亦令廟堂嚴飭釐正至於畿海道伯皆經勅行尤當爲力竝以此意知悉俾爲着意擧行又命書傳敎曰諸道賑邑守令皆令當日辭朝又命書傳敎曰耆年劇任勢難供職判義禁韓光會許遞時囚照律皆令次堂今日內草記擧行又命書傳敎曰和平貴主周甲在明日念昔先朝鍾愛之聖意曷任愴傷逢舊甲豈無記舊之擧祠宇纔令度支修補而明日不可虛度祭文當親撰致祭明日設行事令該堂知悉都尉家子孫無在朝籍者近親中令該曹調用因此思之每欲提飭於文字而未果前參議朴宗岳兩銓之尙不擧擬未知爲當設有所坐之深重十年錮枳有足干和如其連累也則亦幾知勵此後閑司須卽調用事分付又命書傳敎曰當該中官拿處命退諸臣以次退出
정조 11년
丁未四月二十六日酉時上御重熙堂坐直承旨入侍時左副承旨趙衍德假注書李德鉉記事官尹行任金祖淳以次進伏訖上命入李宜耆原情判付賤臣承命出持入進伏上曰右承旨罷廳坐出去事分付命書傳敎曰政官牌招開政守令有闕之代各別擇差命退承史以次退出
정조 11년
行都承旨沈豐之坐左承旨李亨元坐右承旨趙衍德坐左副承旨李鼎運坐直右副承旨洪義榮坐同副承旨李師濂坐直注書金孝建仕一員未差假注書李德鉉仕直事變假注書李顯秀仕
정조 11년
李師濂啓曰明日常參經筵取稟傳曰停
정조 11년
洪義榮啓曰來初一日輪對景慕宮夏享大祭齋戒相値頉稟之意敢啓傳曰知道
정조 11년
洪義榮啓曰來初一日文禧廟朔祭親祭祭文當爲製進藝文提學徐有隣牌招何如傳曰允
정조 11년
沈豐之啓曰左承旨李在學今日不爲仕進卽爲牌招何如傳曰許遞前望單子入之
정조 11년
洪義榮啓曰合辭方張之時憲府無詣臺之員事甚未安除在外疏批未下外執義李思祚卽爲牌招何如傳曰允
정조 11년
以執義李思祚牌不進罷職傳旨傳于洪義榮曰只推
정조 11년
沈豐之啓曰領議政金致仁箚批正卿往傳事命下矣何正卿進去乎敢稟傳曰禮判旣在闕中進往
정조 11년
禮曹判書徐有隣啓曰臣敬奉聖批馳往傳諭于北部觀光坊昭格署契議政府領議政金致仁處則以爲臣情窮勢迫不得不更上辭本以冀仁天之垂憐及奉聖批反覆誨諭辭旨嚴截至有人臣不敢承聞之敎仍遣重臣詢以簉朝與否臣奉讀未半惶駥震慄求死不得臣之情病苟有一分可强之勢顧以何心屢犯瀆擾力拒嚴旨不思所以卽地改圖冒沒承膺而其奈痼疾嬰身深痛在心終自陷於孤恩慢命之科此亦臣窮命所致也神魂抑塞不能敷奏惟願改下批旨中句語以重王言以嚴國體仍治臣前後罪犯以勵臣分伏地泣祝云矣敢啓答曰知道若此則卿無復起之日乎卽欲命駕延來猶近迫持更遣正卿諭予至意卿若知予心想不待多誥欲明示好惡則恐實事端欲另作節拍則有損朝體予於卿寧或歇後看過到今準擬之者惟有必致乃已四字卿須默會從速簉朝事吏判往宣後入侍
정조 11년
以忠淸監司狀啓槐山郡守罷黜事傳于洪義榮曰今日政差出
정조 11년
以弘文館牌招草記傳于洪義榮曰情勢則雖未知如何堂下官之屢次違牌事未前聞宜有節拍校理沈能翼靑丹察訪除授當日辭朝時任察訪遞付京職卽忠臣後裔軍門哨官待窠先爲調用
정조 11년
吏曹判書尹蓍東啓曰臣敬奉聖旨馳往傳諭于北部觀光坊昭格署契議政府領議政金致仁處則以爲臣冒死附奏恭俟嚴誅卽又冢宰之臣臨宣批旨所以體諒而誨諭之者反復諄摯愈往愈隆負罪賤臣何以得此以首頓地惑涕無從以臣不忠無狀片片瀝血之懇未能孚格天心累犯違慢反要非常之恩禮此又臣死罪也若臣萬無可出之勢聖鑑之所俯燭一世之所共知臣雖庸陋不至全無省覺擧此靦顔重入脩門是豈人理之所可忍儻聖明少加矜念則俾臣得伸情地復廁人類必不待臣言之畢矣情窮勢迫言不知裁席藁悲泣惟願速死云矣敢啓傳曰知道
정조 11년
傳于李鼎運曰召對爲之以中官方得賢拿處傳旨傳于洪義榮曰分揀
정조 11년
承旨前望單子入之李師濂落點
정조 11년
李亨元以都摠府言啓曰因傳敎當巡南所衛將李春敷北所部將吳德弘各決棍五度之意敢啓傳曰知道
정조 11년
洪義榮以義禁府言啓曰時囚照律皆令次堂今日內草記擧行事命下矣李衡弼本府議啓內無識愚氓易惑訛言而身爲官長不思曉諭鎭安之道至有作隊令招之擧事極駭妄罪難容恕以此照律罪取考律文則大明律擅調官軍條有曰凡守禦城池及邊鎭若無警急不申上司輒於所屬擅調軍馬者杖一百發邊遠充軍大典通編推斷條有曰犯私罪杖一百以上決杖告身盡行追奪雜令條有曰王府決杖者代以金贖云矣李衡弼杖一百收贖告身盡行追奪平安道宣川府邊遠充軍鄭爀本府更招結語內以繡衣之執捉文書發問目反覆嚴問則捧賂差任事山田加稅事勅米那移事旣皆自服究厥罪狀俱極痛駭照法勘處罪取考律文則大明律因公擅科斂條有曰有司官吏科斂所屬財物入已者計贓以不枉法論官吏受財條有曰不枉法贓一百二十貫之上罪止杖一百流三千里那移出納條有曰凡各衙門收支錢糧等物若監臨主守不正收正支那移出納還充官用者竝計贓準監守自盜論罪止杖一百流三千里名例有曰二罪俱發罪各等者從一科斷大典通編推斷條有曰犯私罪杖一百以上決杖告身盡行追奪雜令條有曰王府決杖者代以金贖云矣鄭爀從一科斷杖一百收贖告身盡行追奪慶尙道三嘉縣流三千里定配而竝以議啓及結語內辭意具罪目依例發遣府羅將押送于各其配所何如傳曰允如有功議區別減等後草記至於李衡弼吹角令招固有驚衆之罪邑例異於京營囚供自明不是分疏初欲仍任命於曉衆照律草記今方允下邊遠充軍五等奪告身無已過乎罷職放送可也
정조 11년
洪義榮以義禁府言啓曰時囚罪人李衡弼杖一百收贖告身盡行追奪平安道宣川府邊遠充軍鄭爀杖一百收贖告身盡行追奪慶尙道三嘉縣流三千里定配事照律草記批旨內如有功議區別減等後草記李衡弼罷職放送事命下矣鄭爀八代祖運宣武功臣云功減一等杖一百收贖告身盡行追奪徒三年定配李衡弼罷職放送之意敢啓傳曰知道李衡弼之代令該曹各別擇差待下批當日辭朝
정조 11년
沈豐之啓曰平澤縣監各別擇差當日辭朝事命下而時無政命何以爲之敢稟傳曰當日爲之
정조 11년
有政吏批判書尹蓍東進參判李秉模式暇參議李集斗進承旨洪義榮進以金鍾正爲判義禁尹塾爲分內局提調李命瑀爲平澤縣監魚錫定爲同義禁故大司憲李彝章贈吏判例兼
정조 11년
再政以兪漢敦爲槐山郡守
정조 11년
兵批判書金履素病參判金魯淳病參議柳誼病參知李夔入直進承旨李亨元進兵批無政事
정조 11년
趙衍德以義禁府言啓曰時囚罪人金載億杖一百收贖告身盡行追奪流三千里定配以功臣孫收贖事照律啓目判付內減至徒律失之太輕仍以流律發配李英澤杖一百收贖告身盡行追奪流三千里定配事照律啓目判付內何論功議徒律太輕以遠地定配勘放李家煥杖一百收贖告身盡行追奪流三千里定配事照律啓目判付內功減一等事命下矣金載億杖一百收贖告身盡行追奪慶尙道彦陽縣流三千里定配李英澤全羅道和順縣遠地定配李家煥功減一等杖一百收贖告身盡行追奪原春道金化縣生昌驛徒三年定配而竝以傳旨及議啓內辭意具罪目依例發遣府書吏羅將押送于各其配所何如傳曰允
정조 11년
洪義榮以兵曹言啓曰禁軍別將李漢泰身病猝重勢難供職呈狀乞遞實病旣如是則領軍重任不宜瘝曠今姑改差何如傳曰允